Rygte: Apple vil producere et fjernsyn

Det er ikke første gang vi hører om Apples planer om et fjernsyn. Sidste gang vi hørte om dette var for cirka 10 års tid siden, men det blev aldrig til en realitet. Nu er Bloomberg dog på banen med nye formodninger om et Apple-fjernsyn.

Allerede næste år forventes det, at Apple lancerer en lille smart-skærm, der kan styre alverdens dimser i hjemmet. Enheden får muligvis navnet “HomePad”. Såfremt dette produkt klarer sig godt (og generelt smart-home kategorien), vil Apple på sigt lancere større smart-skærme og til sidst et decideret fjernsyn.

Selve Apple-fjernsynet lyder altså til at være på et meget tidligt stadie. Mark Gurman fra Bloomberg er også lidt skeptisk ift. hvorvidt et fjernsyn fra den amerikanske tech-gigant, rent faktisk ser dagens lys nogensinde.